CELEX: 32019D1340
Language: bg
Date: 2019-08-08 00:00:00
Title: Решение (ОВППС) 2019/1340 на Съвета от 8 август 2019 година за назначаване на специален представител на Европейския съюз в Босна и Херцеговина

9.8.2019   
               
               
                  BG
               
               
                  Официален вестник на Европейския съюз
               
               
                  L 209/10
               
            
         РЕШЕНИЕ (ОВППС) 2019/1340 НА СЪВЕТА
         от 8 август 2019 година
         за назначаване на специален представител на Европейския съюз в Босна и Херцеговина
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 33 и член 31, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 19 януари 2015 г. Съветът прие Решение (ОВППС) 2015/77 (1) за назначаване на г-н Lars-Gunnar WIGEMARK за специален представител на Европейския съюз (СПЕС) в Босна и Херцеговина. Мандатът на СПЕС изтича на 31 август 2019 г.
                  
               
                     (2)
                  
                  
                     Г-н Johann SATTLER следва да бъде назначен за СПЕС в Босна и Херцеговина за периода от 1 септември 2019 г. до 31 август 2021 г.
                  
               
                     (3)
                  
                  
                     СПЕС ще изпълнява мандата си в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,
                  
               ПРИЕ НАСТОЯЩОТО РЕШЕНИЕ:
         
            Член 1
            Специален представител на Европейския съюз
            Г-н Johann SATTLER се назначава за специален представител на Европейския съюз в Босна и Херцеговина за периода от 1 септември 2019 г. до 31 август 2021 г. Съветът може да реши мандатът на СПЕС да бъде прекратен предсрочно въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
         
         
            Член 2
            Цели на политиката
            
               1.   Мандатът на СПЕС се основава на следните цели на политиката на Съюза в Босна и Херцеговина:
               
                           а)
                        
                        
                           непрекъснат напредък в процеса на стабилизиране и асоцииране;
                        
                     
                           б)
                        
                        
                           гарантиране на стабилна, надеждна, мирна, мултиетническа и обединена Босна и Херцеговина, която да живее в мирно сътрудничество със своите съседи; и
                        
                     
                           в)
                        
                        
                           гарантиране, че Босна и Херцеговина е трайно ориентирана към членство в Съюза след публикуването на 29 май 2019 г. на становището на Комисията относно кандидатурата на Босна и Херцеговина за членство в Европейския съюз.
                        
                     
            
               2.   Съюзът ще продължи да подкрепя и изпълнението на Общото рамково споразумение за мир в Босна и Херцеговина.
            
         
         
            Член 3
            Мандат
            За постигане на целите на политиката СПЕС има мандат:
            
                        а)
                     
                     
                        да предоставя съвети от страна на Съюза и да подпомага политическия процес, по-специално чрез насърчаване на диалога между различните равнища на управление;
                     
                  
                        б)
                     
                     
                        да осигурява последователността и съгласуваността на действията на Съюза;
                     
                  
                        в)
                     
                     
                        да улеснява напредъка по политическите и икономическите приоритети и приоритетите на Съюза, по-специално чрез насърчаване на по-нататъшната работа по координационния механизъм по въпросите на Съюза и продължаване на прилагането на „Европейската програма за реформа“;
                     
                  
                        г)
                     
                     
                        да оказва подкрепа за националните усилия в съответствие с европейските стандарти за прилагане на резултатите от изборите;
                     
                  
                        д)
                     
                     
                        да наблюдава и да съветва с органите на изпълнителната и законодателната власт на всички равнища на управление в Босна и Херцеговина и да осъществява контакти с властите и политическите партии в Босна и Херцеговина;
                     
                  
                        е)
                     
                     
                        да осигурява изпълнението на усилията на Съюза във всички дейности в областта на правовата държава и реформата в сектора на сигурността, да насърчава цялостната координация и да осигурява на място политическа ориентация на усилията на Съюза за справяне с организираната престъпност, корупцията и тероризма и в тази връзка да предоставя на ВП и Комисията оценки и съвети, според необходимостта;
                     
                  
                        ж)
                     
                     
                        да оказва подкрепа за по-силно и по-ефективно взаимодействие между наказателното правосъдие и полицията в Босна и Херцеговина, както и на инициативи, чиято цел е укрепването на ефективността и безпристрастността на правораздавателните институции, по-специално на структурирания диалог относно правосъдието;
                     
                  
                        з)
                     
                     
                        без да се засяга военната верига на командване, да дава на командващия силите на ЕС политически напътствия по военни въпроси с местно политическо измерение, по-специално по отношение на чувствителни по характер операции и на отношенията с местните власти и с местните медии; да се консултира с командващия силите на ЕС, преди да предприеме политически действия, които могат да окажат въздействие върху свързаното със сигурността положение, и да координира съгласуваността на посланията до местните власти и до други международни организации; да допринася за консултациите по стратегическия преглед на EUFOR/ALTHEA;
                     
                  
                        и)
                     
                     
                        да координира и изпълнява комуникационните дейности на Съюза по въпроси на ЕС, насочени към обществеността в Босна и Херцеговина;
                     
                  
                        й)
                     
                     
                        да насърчава процеса на интеграция в Съюза чрез целенасочена публична дипломация и информационни дейности на Съюза, предназначени да осигурят по-широко разбиране и подкрепа от страна на обществеността в Босна и Херцеговина по свързани със Съюза въпроси, включително чрез ангажиране на местните представители на гражданското общество;
                     
                  
                        к)
                     
                     
                        да допринася за развитието и утвърждаването на зачитането на правата на човека и основните свободи в Босна и Херцеговина в съответствие с политиката на ЕС за правата на човека и насоките на ЕС относно правата на човека;
                     
                  
                        л)
                     
                     
                        да работи със съответните органи на Босна и Херцеговина за оказване на пълно съдействие от тяхна страна на Международния остатъчен механизъм за наказателните трибунали;
                     
                  
                        м)
                     
                     
                        в съответствие с процеса на интеграция в Съюза да съветва, подпомага, улеснява и наблюдава политическия диалог по необходимите конституционни и съответни законодателни промени;
                     
                  
                        н)
                     
                     
                        да поддържа тесни контакти и да се консултира редовно с върховния представител на ООН за Босна и Херцеговина и с други международни организации, работещи в страната; във връзка с това да информира Съвета за дискусиите на място относно международното присъствие в страната, включително Службата на върховния представител на ООН за Босна и Херцеговина;
                     
                  
                        о)
                     
                     
                        да съветва ВП, според необходимостта, относно физическите и юридическите лица, на които биха могли да бъдат наложени ограничителни мерки с оглед на обстановката в Босна и Херцеговина;
                     
                  
                        п)
                     
                     
                        без да се засягат приложимите вериги на командване, да помага за гарантиране на съгласуваното прилагане на място на всички инструменти на Съюза с цел постигане на целите на политиката на Съюза.
                     
                  
         
            Член 4
            Изпълнение на мандата
            
               1.   СПЕС отговаря за изпълнението на мандата, като действа под ръководството на ВП.
            
            
               2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
            
            
               3.   СПЕС работи в тясна координация с Европейската служба за външна дейност (ЕСВД) и с компетентните ѝ отдели.
            
         
         
            Член 5
            Финансиране
            
               1.   Референтната сума, предназначена за покриване на свързаните с мандата на СПЕС разходи за периода от 1 септември 2019 г. до 31 август 2021 г., възлиза на 13 700 000 EUR.
            
            
               2.   Управлението на разходите се извършва в съответствие с процедурите и правилата, приложими към общия бюджет на Съюза. Няма ограничения за участието на физически и юридически лица при възлагането на договори за обществени поръчки от страна на СПЕС. Освен това, по отношение на стоките, закупени от СПЕС, не се прилагат правила за произход.
            
            
               3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
            
         
         
            Член 6
            Сформиране и състав на екипа
            
               1.   В рамките на мандата на СПЕС и на предоставените финансови средства СПЕС отговаря за сформирането на екип. В екипа се включват експерти по конкретни въпроси на политиката в съответствие с изискванията на мандата. СПЕС предоставя своевременно актуална информация на Съвета и Комисията за състава на екипа.
            
            
               2.   Държавите членки, институциите на Съюза и ЕСВД могат да предлагат командироването на служители към СПЕС. Възнаграждението на такива командировани служители се поема съответно от държавата членка, от заинтересованата институция на Съюза или ЕСВД. Експертите, командировани от държавите членки в институциите на Съюза или в ЕСВД, могат да бъдат командировани и към СПЕС. Договорно наетите членове на международния персонал са граждани на държава членка.
            
            
               3.   Всички командировани служители остават под административното ръководство на изпращащата държава членка, изпращащата институция на Съюза или ЕСВД и изпълняват задълженията си и действат в интерес на изпълнението на мандата на СПЕС.
            
         
         
            Член 7
            Привилегии и имунитети на СПЕС и на персонала на СПЕС
            Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на персонала на СПЕС, се договарят съответно с приемащите страни. Държавите членки и ЕСВД оказват цялото необходимо съдействие за тази цел.
         
         
            Член 8
            Сигурност на класифицираната информация на ЕС
            СПЕС и членовете на екипа на СПЕС спазват принципите и минималните стандарти за сигурност, установени с Решение 2013/488/ЕС на Съвета (2).
         
         
            Член 9
            Достъп до информация и логистична подкрепа
            
               1.   Държавите членки, Комисията и Генералният секретариат на Съвета гарантират достъп на СПЕС до всяка информация от значение за него.
            
            
               2.   Делегацията на Съюза и/или държавите членки по целесъобразност осигуряват логистична подкрепа в региона.
            
         
         
            Член 10
            Сигурност
            В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки в съответствие с мандата на СПЕС и обстановката от гледна точка на сигурността в района, за който отговаря, за сигурността на целия персонал под прякото ръководство на СПЕС, по-специално като:
            
                        а)
                     
                     
                        изготвя конкретен план за сигурността въз основа на насоки от страна на ЕСВД, който включва конкретни физически, организационни и процедурни мерки за сигурност, уреждащи управлението на безопасното придвижване на персонала към и в рамките на района, за който отговаря, както и управлява инциденти, свързани със сигурността, и изготвя план на мисията за действие при извънредни обстоятелства и за евакуация;
                     
                  
                        б)
                     
                     
                        гарантира, че целият персонал, разположен извън Съюза, е застрахован за висок риск в съответствие с условията на района, за който отговаря;
                     
                  
                        в)
                     
                     
                        гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района, за който СПЕС отговаря, въз основа на степента на риск, определена от ЕСВД за този район;
                     
                  
                        г)
                     
                     
                        гарантира, че се изпълняват всички приети препоръки, направени в резултат на извършените редовни оценки на сигурността, и представя на Съвета, ВП и Комисията писмени доклади относно тяхното изпълнение, както и относно други свързани със сигурността въпроси, в рамките на доклада за напредъка и доклада за изпълнението на мандата.
                     
                  
         
            Член 11
            Докладване
            СПЕС представя редовни доклади на ВП и КПС. При необходимост СПЕС докладва и пред работните групи на Съвета. Редовните доклади се разпространяват чрез мрежата COREU. СПЕС може да представя доклади на Съвета по външни работи. В съответствие с член 36 от Договора СПЕС може да участва в информирането на Европейския парламент.
         
         
            Член 12
            Координация
            
               1.   СПЕС допринася за единството, съгласуваността и ефикасността на действията на Съюза и спомага за съгласуваното използване на всички инструменти на Съюза и действия на държавите членки с цел да бъдат постигнати целите на политиката на Съюза. Действията на СПЕС се координират с действията на Комисията, както и с действията на другите СПЕС в същия регион, когато това е целесъобразно. СПЕС провежда редовни брифинги за мисиите на държавите членки и делегациите на Съюза.
            
            
               2.   На място се поддържат тесни връзки с ръководителите на делегациите на Съюза в региона и с ръководителите на мисии на държавите членки. Те полагат всички усилия, за да съдействат на СПЕС при изпълнението на неговия мандат. СПЕС също така осъществява връзка на място с участниците на международно и регионално ниво и по-специално работи в Босна и Херцеговина в тясна координация с върховния представител на ООН за Босна и Херцеговина.
            
            
               3.   В подкрепа на операциите на Съюза по управление на кризи СПЕС, заедно с други участници от страна на Съюза на място, подобрява разпространението и предоставянето на информация от тези участници от страна на Съюза на място, с оглед на постигането на висока степен на обща осведоменост и оценка на ситуацията.
            
         
         
            Член 13
            Помощ във връзка с претенции
            СПЕС и персоналът на СПЕС съдействат за предоставяне на необходимите елементи за отговор на претенциите и задълженията, възникнали във връзка с мандатите на предишните СПЕС в Босна и Херцеговина, оказват административна помощ и осигуряват достъп до съответните документи за тази цел.
         
         
            Член 14
            Преглед
            Изпълнението на настоящото решение и неговата съгласуваност с други форми на приноса на Съюза в региона подлежат на редовен преглед. Всяка година СПЕС представя на Съвета, ВП и Комисията доклад за постигнатия напредък до края на октомври, както и изчерпателен доклад за изпълнението на мандата до края на май.
         
         
            Член 15
            Влизане в сила
            Настоящото решение влиза в сила в деня на приемането му.
            Прилага се от 1 септември 2019 г.
         
         
            Съставено в Брюксел на 8 август 2019 година.
            
               
                  За Съвета
               
               
                  Председател
               
               T. TUPPURAINEN
            
         
         
            (1)  Решение (ОВППС) 2015/77 на Съвета от 19 януари 2015 г. за назначаване на специален представител на Европейския съюз в Босна и Херцеговина (ОВ L 13, 20.1.2015 г., стр. 7).
         
            (2)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на ЕС (ОВ L 274, 15.10.2013 г., стр. 1).